Predaturs u predas
da Silvana Derungs

Las bestias èn da return! "In tal na dovra betg vegnir davant mes egls, uschiglio ha'l vis il mund." – "Per nagut hani betg sragischà or quels urs! Perquai ch'i na dumagnavan betg els." – "Laschar vegnir l'urs tar nus! Ideas da quels che han studegià memia ditg. Sche be in da quels studiosis dess a mauns ad in urs! Ha, tutgar dessi ils dretgs!" L'urs n'è betg pli mo in urset da plisch, na, el è daventà real e fa tema, gist sco auters animals da rapina.

Luf-tscherver, urs e luf. Durant che il luf-tscherver cun ses 1.20m lunghezza, in stumbel da cua e la fatscha plain pail è anc insatge bel da guardar, han l‘urs ed il luf nagins attributs charins. Cunzunt il luf sveglia en nus profundas temas ord paraulas e represchenta il nausch.

Turnads da la bandischun
El 19avel tschientaner eran els extirpads tar nus, per quels animals che concurrenzavan per la charn selvadia na devi nagin plaz pli tar nus. Ma quellas bestias arrivan puspè. Sin via natirala u via colonisaziun sco tar ils lufs-tscherver en ils onns ‘70. U sco tar il capricorn che era medemamain stà svanì dal 17avel fin entschatta dal 20avel tschientaner en noss chantun – en ses chantun da vopna. Ma pertge manca l‘acceptanza per luf e cumpagnia? La differenza è che per exempel in luf-tscherver na mangia betg pastg. Ed è in concurrent per ils chatschaders. Ma ils animals da rapina fan part da la varietad da las spezias indigenas ed han er lur dretg d‘existenza. Luf, urs e luf-tscherver appartegnan gist sco tschierv, chavriel, chamutsch, capricorn, portg selvadi, evla e tschess barbet tar la fauna oriunda dal chantun Grischun. Oz èn puspè tuttas diesch spezias en noss chantun, malgrà che otg dad ellas eran extirpadas ina giada. 

Divers grads d'acceptanza
Igl ha dà cas che lufs han stgarpà pliras nursas senza mangiar ellas. Daco? Quai è dad explitgar cun il regl da giugar da l‘animal. Nursas na fugian betg, sch‘ellas vegnan attatgadas, ma tschertgan protecziun en il ravugl da la muntanera che na sa mova betg fitg. Ina preda che na scappa betg è in invit da far termagls per il luf. Las predas natiralas dal luf na sa deportan betg uschia; tgi che na sa betg currer vegn eliminà.
L‘acceptanza da luf e cumpagnia tar la populaziun dependa con fitg ch‘ins è pertutgà. Uschespert che insatgi sa senta restrenschì en sia libertad, sbassa l‘acceptanza. Ils pertutgads en las cuntradas muntagnardas èn dependents dal sustegn dals territoris urbans che affirmeschan ils lufs tar nus. Chatschaders èn er protecturs da l‘ambient ed ina protecziun da l‘ambient implitgescha er ina diversitad da las spezias. Ma betg mo chatschaders ston sa disar vid novas circumstanzas, ma er possessurs da nursas e chauras – e betg emblidar ils turists. Ma turists san emprender. I n‘è speranza betg uschia che viandants van en muntogna e pensian da pudair sa depurtar e sa mover sco tar els en curtin. Ma per ils purs vali da midar moda e maniera dad ir cun muntaneras sin las alps. Quai è bain cler e cler è che quai dovra dapli lavur e custa er dapli. Ma igl è demussà che muntaneras protegidas da pasturs e chauns ed enserradas la notg en ina saiv electrica èn praticamain libras dad attatgas. Pertge duai quai lur betg funcziunar tar nus, sch‘igl è pussibel er en noss pajais vischins da manar ina convivenza paschaivla tranter l‘uman ed auters animals da rapina (!)?